  Майя Бывальцева Удмуртиысь Кун автоинспекция «Мотоциклист» алон ужрадлэсь куинетӥ люкетсэ ортчытэ. 2-тӥ люкетэз улсын 901 мотоцикл эскеремын, сюрес вылтӥ мынон-ветлон куронъёсты тӥян 43 учыр шараямын. Со пӧлын:  — руль сьӧры кудӟыса пуксён — 9 водительёс;  — мототранспортэн ужкагазъёстэк ветлон — 11;  — кулэ радлыкъя пусйымтэ мототранспортэн ветлон — 3;  — мотошлемтэк ветлон — 8. ГИБДД-ын верамзыя, азьло сямен ик бадӟым сюлмаськонъёс кылдыто быдэ вуымтэос. Соос водительлэн удостоверениезтэк, сюрес вылтӥ мынон-ветлон куронъёсты тодытэк но со транспортэз нуллыны дышетскытэк мототранспортэн ворттыло. «Гажано анай-атайёс, тодады возе: куке тӥ мопед, скутер басьтӥськоды но сое быдэ вуымтэ нылпидылы сётӥськоды, правотэк ворттылэм но техникаез правотэм муртлы сётэм котькуд учыр понна кисыысьтыды 35 сюрсысен 45 сюрс манетозь ыштыны быгатӥськоды. Со сяна, тӥ мотранспортэз эвакуаторен нуэм понна, сое штрафстоянкаын возем понна тыриськоно луоды на. Озьыен, нылпилэн водительлэн удостоверениезтэк одӥг пол ворттылэмез мопедлэсь дуно усёз», — вазиське мотоциклистъёслэн анай-атайёссылы Удмуртиысь кунпуш ужъёсъя министерстволэн пресс-службаез. Со сяна, мототранспортэн ветлӥсьёслы ГИБДД-ын тодэ вайыто, кудӟем йырын руль сьӧрын ворттылон понна кылкутон чакламын: водительлэн удостоверениез вань ке, сое талан но 30 сюрс манет штраф, нош удостоверениез ӧвӧл ке — 15 уй-нуналлы пытсэтэ басьтон. Тегъёс: Авто Ижкар ГИБДД Транспорт Удмуртия  